DECIZIA COMISIEI
din 4 iulie 2008
de modificare a anexei III la Decizia 2003/467/CE privind lista regiunilor din Polonia oficial indemne de leucoză enzootică bovină
[notificată cu numărul C(2008) 3284]
(Text cu relevanță pentru SEE)
(2008/576/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special anexa D capitolul I punctul E,
întrucât:
(1)
Directiva 64/432/CEE prevede că un stat membru sau anumite părți dintr-un stat membru pot fi declarate oficial ca fiind indemne de leucoză enzootică bovină sub rezerva respectării anumitor condiții prevăzute în directiva menționată anterior.
(2)
Lista regiunilor din statele membre declarate ca fiind indemne de leucoza enzootică bovină este menționată în anexa III la Decizia 2003/467/CE a Comisiei din 23 iunie 2003 de stabilire a statutului oficial de indemne de tuberculoză, bruceloză și leucoză enzootică bovină pentru efectivele de bovine din anumite state membre și regiuni din state membre (2).
(3)
Respectiva decizie, astfel cum a fost modificată prin Decizia 2008/404/CE, enumeră la momentul actual 12 regiuni administrative („powiaty”) în cadrul unității administrative superioare (voivodate) din Podkarpackie în Polonia drept regiuni oficial indemne de leucoză enzootică bovină.
(4)
Polonia a înaintat în prezent Comisiei documentația care atestă conformitatea cu condițiile corespunzătoare prevăzute în Directiva 64/432/CE în ceea ce privește încă 13 regiuni administrative („powiaty”) din cadrul respectivei unității administrative superioare, pentru ca regiunile respective să fie considerate oficial regiuni ale Poloniei indemne de leucoză enzootică bovină.
(5)
În urma evaluării documentației în cauză, regiunile respective („powiaty”) din Polonia ar trebui recunoscute ca regiuni ale acestui stat membru indemne de leucoză enzootică bovină.
(6)
Prin urmare, anexa III la Decizia 2003/467/CE ar trebui modificată în consecință.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În capitolul 2 din anexa III la Decizia 2003/467/CE, la mențiunile referitoare la Polonia, mențiunea referitoare la voivodatul Podkarpackie se înlocuiește cu următorul text:
-
„Voivodatul Podkarpackie
Powiaty:
bieszczadzki, brzozowski, dębicki, jarosławski, jasielski, kolbuszowski, krośnieński, Krosno, leski, leżajski, lubaczowski, łańcucki, mielecki, niżański, przemyski, Przemyśl, przeworski, ropczycko-sędziszowski, rzeszowski, Rzeszów, sanocki, stalowowolski, strzyżowski, Tarnobrzeg, tarnobrzeski.”
Articolul 2
Prezenta decizie se adresează statelor membre.
Adoptată la Bruxelles, 4 iulie 2008.